อวสาน5เสือสลากบอร์ดมีมติไม่ต่อสัญญา
คณะกรรมการสลากฯมีมติไม่ต่ออายุสัญญาโคสตาสลากฯกับนิติบุคคล-องค์กรทั้งหมด "อภิรัชต์"ลั่นเป็นการปิดตำนาน 5 เสือสลากฯ
20 ต.ค. 2558

คณะกรรมการสลากฯมีมติไม่ต่ออายุสัญญาโคสตาสลากฯกับนิติบุคคล-องค์กรทั้งหมด "อภิรัชต์"ลั่นเป็นการปิดตำนาน 5 เสือสลากฯ
เมื่อวันที่ 20 ต.ค. พล.ท.อภิรัชต์ คงสมพงษ์ ประธานคณะกรรมการสลากกินแบ่งรัฐบาล กล่าวว่า ที่ประชุมคณะกรรมการสลากฯ มีมติเห็นชอบไม่ต่ออายุสัญญารับสลากฯ ไปจำหน่าย (โควตาสลากฯ) กับนิติบุคคลทั้งหมด รวมทั้งองค์กร หรือมูลนิธิต่างๆ ที่ไม่มีส่วนเกี่ยวข้องกับผู้พิการ รวมทั้งสิ้นกว่า 2,490 แห่ง หรือคิดเป็นจำนวนสลากฯ กว่า 15.8 ล้านฉบับ หรือ 7.9 ล้านคู่ โดยให้มีผลตั้งแต่งวดวันที่ 1 ธ.ค.58 เป็นต้นไป 
"หลังจากนี้จะไม่มี 5 เสือสลากฯ หรือเรียกได้ว่าเป็นการอวสานปิดตำนาน 5 เสือสลากฯ ลงทันที" พล.ท.อภิรัชต์ กล่าว
พล.ท.อภิรัชต์ กล่าวว่า สาเหตุที่ไม่ต่ออายุสัญญา เนื่องจากสำนักงานสลากฯ ต้องการนำสลากส่วนดังกล่าวเข้ามาสู่โครงการสั่งซื้อ-สั่งจองสลากฯ ล่วงหน้า เพื่อให้เป็นการดำเนินงานตามแผนงานระยะที่ 2 เพราะต้องการแก้ไขปัญหาการขายสลากฯ เกินราคา ซึ่งจะช่วยให้สลากฯ สามารถกระจายให้กับผู้ค้ารายย่อยมากที่สุด และประชาชนจะสามารถซื้อสลากฯ ได้ในราคาคู่ละ 80 บาท ตามนโยบายของ พล.อ.ประยุทธ์ จันทร์โอชา นายกรัฐมนตรี
อย่างไรก็ตาม ยืนยันว่าจะไม่พิมพ์สลากฯ เพิ่ม เพราะเกินกว่าความสามารถในการพิมพ์ จากปัจจุบันพิมพ์อยู่ที่ 50 ล้านคู่ และการไม่ต่ออายุสัญญาโควตาดังกล่าวจะทำให้ประชาชนสามารถเข้ามาจองสลากฯ ล่วงหน้าจากเดิมที่จองได้งวดละ 26 ล้านฉบับ หรือคิดเป็น 13 ล้านคู่ เพิ่มขึ้นเป็น 20.9 ล้านคู่
 ด้าน พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า การไม่ต่อสัญญาโควตาสลากฯ กับนิติบุคคลดังกล่าวนั้น ทำให้สัดส่วนสลากฯ ในระบบต่างๆ มีการเปลี่ยนแปลงไป โดยในงวดวันที่ 17 ธ.ค.มีสลากฯ ที่อยู่ในระบบสั่งซื้อ สั่งจองล่วงหน้า 7.9 ล้านคู่  และสั่งจองงวดวันที่ 30 ธ.ค.มีสลากฯ เปิดให้จองได้กว่า 20.9 ล้านคู่